Superrugby: Crusaders en Lions bly die besteCourtnall Skosan – al hoe nader aan die Bokspan. (Foto GB Jordaan) Dis sal darem baie onregverdig wees as die twee voorste spanne in vanjaar se Superrugbyreeks, die Crusaders en Lions, nie in die eindstryd teen mekaar speel nie. Die Crusaders (54 ligapunte) het hul neus voor die Lions (51) gehou nadat hulle onderskeidelik die Chiefs Vrydag met 31-24 geklop het en Lions die Bulls Saterdag op Ellispark met 51-14 afgeransel het. Die Crusaders is ná die naweek se wedstryde steeds die enigste onoorwonne span, het 65 drieë gedruk en net 27 afgestaan, terwyl die Lions net een keer verloor, 56 drieë gedruk en 24 afgestaan het. Soos sake ná die naweek staan, sal Crusaders in die kwarteindwedstryde teen die Sharks speel, die Lions teen die Highlanders, die Stormers teen die Chiefs en die Brumbies teen die Hurricanes. Sake kan nog baie verander, want van die spanne moet nog teen mekaar speel. Kom ons som die naweek se wedstryde op: Lions 51, Bulls 14: Daar is sprake in die wandelgange op Loftus dat Nollis Marais se dae as afrigter ná die Superreeks getel gaan word. Een van die Bokke se hulpafrigters Johann van Graan het Vrydag glo ŉ baie indrukwekkende voorlegging gedoen om die Bulls uit die wildernis gelig. Maar gaan die ondersteuners nie skinder dat Van Graan, ondanks sy deugde as afrigter, die pos kan kry omdat hy Barend van Graan, die uitvoerende hoof, se seun is nie? My uitgangspunt is dat dit glad nie ter sprake moet kom nie, want Van Graan, wat destyds deur Heyneke Meyer ‘grootgemaak’ is, het die afgelope paar jaar goeie werk by die Bokke as voorspeler-afrigter verrig. Die Lions het nie hul gelyke in Suid-Afrika nie en as die nasionale keurders hul huiswerk behoorlik doen, behoort Andries Coetzee, Ruan Combrinck, Courtnall Skosan, Lionel Mapoe, Elton Jantjies, Ross Cronje, Ruan Dreyer, Malcolm Marx, Franco Mostert en Warren Whiteley (ook as kaptein) in die Bokspan vir die drie toetse teen die Franse te wees. En die Bulle? Kry tog ŉ aanvals- en verdedigingsafrigter om te help, want om net 25 drieë te druk en 45 af te staan, hoort mos nie by die Bloues nie. Jesse Kriel en Jan Serfontein darem hul talente uitgestal, terwyl Rudy Paige, Trevor Nyakane en Lood de Jager glo ook op Allister Coetzee se wenslysie is. Hurricanes 61, Cheetahs 7: Wat kan ŉ mens na die sóveelste drag slae sê? Die onherstelbare skade is weke gelede op die Sanzaar-vergadering gedoen toe daar deur die Suid-Afrikaanse rugbybase besluit is om twee plaaslike spanne van hul Superstatus te stroop. Die Cheetahs is in die moeras, hulle kan nie meer daaruit ontsnap nie. Sharks 38, Sunwolves 17: Die Sharks is die tweede beste span in Suid-Afrika, al skop die Stormers-ondersteuners daarteen. Hulle speel nog nie soos ŉ span wat in die uitspeelrondes ver kan vorder nie, want hulle sal na alle waarskynlikheid oorsee moet reis om teen een van die Nieu-Seelandse spanne te speel, of dalk nog teen die Lions op Ellispark. Brumbies 19, Southern Kings 10: Die Kings het nie die nodige diepte om werklik nog oorwinnings te behaal nie. Sonder Chris Cloete kort hulle ŉ baljagter en Lionel Cronjé se leemtes is ontbloot. Hulle bly ŉ vars briesie wat waai, maar as dit waar is dat hulle van hul topspelers soos Cronjé, Cloete, Louis Schreuder, Malcolm Jaer, Makazola Mapimpi, CJ Velleman, Schalk van der Merwe, Wilhelm van der Sluys en Irné Herbst gaan verloor, is die spelerspens leeg. Stormers 30, Blues 22: ŉ Oorwinning was vir die Stormers noodsaaklik ná vier agtereenvolgende nederlae, maar hoeveel kan gesê word teen Nieu-Seeland se swakste span, wat ŉ geel kaart in die eerste helfte en rooi kaart in die twee helfte gekry het? Kom nou! Ander Australasiese spanne: die Highlanders het die Force met 55-6 afgeransel (ly hulle ook aan die Cheetahs-sindroom?) en die Waratahs het Sondagoggend die Rebels met 50-23 geklop.